Andmekaitsealane sissejuhatus

Füüsiliste isikute kaitse isikuandmete töötlemisel on põhiõigus. Euroopa Liidu põhiõiguste harta artikli 8 lõikes 1 ja Euroopa Liidu toimimise lepingu artikli 16 lõikes 1 on sätestatud, et igaühel on õigus oma isikuandmete kaitsele. Kiire tehnoloogiline areng ja üleilmastumine on tekitanud isikuandmete kaitsel uusi väljakutseid. Isikuandmete kogumise ja jagamise ulatus on märkimisväärselt suurenenud. Tehnoloogia võimaldab nii eraõiguslikul juriidilisel isikul kui ka avaliku võimu kandjal kasutada isikuandmeid oma tegevuses enneolematus ulatuses.

Euroopa Komisjon on väljendanud seisukohta, et andmekaitsereegleid on vaja põhjalikult reformida, et tugevdada õigust eraelu puutumatusele internetis ja elavdada Euroopa digitaalmajandust. 2016 aasta 14. aprillil kiitis Euroopa parlament heaks Isikuandmete Kaitse Üldmääruse (ÜM), millega asendatakse senine andmekaitsedirektiiv.

ÜM on otsekohalduv, mis tähendab, et koos siseriiklike rakendusaktidega hakkab see asendama ka senist Eesti isikuandmete kaitse seadust. Määrus jõustus 24.05.2016 ning seda hakatakse kohaldama pärast kaheaastast üleminekuaega alates 25. maist 2018. a. ÜM eesmärgiks on ajakohastada kehtivad andmekaitsereeglid, võttes arvesse majanduse digitaliseerimist, uute tehnoloogiate kasutuselevõttu ning piiriüleste tehingute arvu kasvu. Uute tehnoloogiate kasutuselevõtu kohta on ÜM põhjenduspunktis 15 öeldud, et füüsiliste isikute kaitse peaks olema tehnoloogiliselt neutraalne ega tohiks sõltuda kasutatud meetoditest. Alates 25. maist 2018 reguleerivad isikuandmete kaitse õigust Eestis kui EL-i liikmesriigis otsekohalduv ÜM ning uus IKS, milles täpsustatakse ja täiendatakse ÜM küsimusi ulatuses, milles liikmesriikidele on see õigus antud.

Euroopa Komisjon on ÜM ja direktiivi väljatöötamise käigus defineerinud kolm peamist probleemide valdkonda, mida soovitakse ÜM’iga lahendada :

1) liikmesriikide andmekaitse regulatsioonide killustatus, õiguslik ebaselgus ja ebaühtlane rakendamine põhjustavad takistusi ettevõtete tegutsemisele ja suurendavad avaliku sektori administratiivset koormust;

2) füüsilistel isikutel on keeruline oma isikuandmete töötlemist kontrollida;

3) puudused ja vastuolud isikuandmete kaitses seoses õiguskaitseasutuste koostöö käigus toimuva andmete töötlemisega.

Tingituna uuest andmekaitsekeskkonnast ja seda hõlmavast regulatsioonist, on tekkinud selge vajadus täpsemalt fikseerida ka andmekaitsealane regulatsioon ettevõttes. Ülaltoodust tulenevalt on meie ettevõte mh kehtestanud üldise andmekaitse Strateegia, Privaatsusteabe, viinud sisse ettevõtte töökorraldusreeglitesse andmekaitsealase peatüki, kehtestanud erinevaid üksikuid andmekaitsealaseid reeglistikke, viinud töötajaskonnas läbi vastavaid koolitusi, lepingutesse sisse toonud andmekaitsealased klauslid ning võtnud tarvitusele muud ÜM’s ettenähtud kohustuslikud meetmed isikuandmete kaitseks.